Rieke Diah Pitaloka

Rieke Diah Pitaloka Intan Purnamasari (lahèr 8 Januari 1974) èngghi panèka sorang paraghâ, panolès, sarta politikus Indonèsia toronan Sunda. Sabellunna akarièr è dhunnya politik, salèrana èkennal minangka sorang aktivis bân paraghâ. Asma Rieke molaè tarkennal saampona maraghâ'aghi karakter Oneng dhalem situasi komedi Bajaj Bajuri (2002—2007). Salèrana jhughân pan-bârâmpan kalè amaèn dhalem film layar lèbar, sala sèttongnga è film arahan Nia Dinata, Berbagi Suami (2006). Berkat aktingnga sè mangesankaghi è film gâpanèka, salèrana araè nominasi Piala Citra sè dhâ'-adhâ' è Festival Film Indonesia minangka Aktris Pendukung Terbaik. Samangkèn, salèrana ajabat minangka angghuta Dewan Perwakilan Rakyat Republik Indonesia sè kapèlè dâri Partai Demokrasi Indonesia Perjuangan bân ampon ajabat salama tello pèriode molaè 1 Oktober 2009.

 Karièr Akting 
Rieke molaè èkennal publik lèbat iklan kondom Sutra kalabân oca'an "meong". Salèrana èkennal lèbat peranna minangka Oneng sè budo dhalem komedi situasi Bajaj Bajuri (2002—2007). Dèbutta è layar lèbar èngghi panèka minangka Dwi, babine' sè èpoligami dhalem film Berbagi Suami è taon 2006. Salèrana jhughân nyobâ' dhunnya tèater kalabân noro' amaèn dhalem pamentasan tèater sè ajudul Cipoa garapan Putu Wijaya è taon 2007. Salèrana jhughân sempat amaèn film antologi karya empa' sutradara babine' ajudul Lotus Requiem, sè saterrossa judulla èoba dhâddhi Perempuan Punya Cerita bân ètayangngaghi è taon 2008.

 Karièr Politik 
Rieke aktif dhalem kagiyadhân politik, malah onèng ajabat bâkkèl sekretaris jenderal DPP Partai Kebangkitan Bangsa pimpinan Muhaimin Iskandar. Rieke saterrossa ngondurraghi abâ' dâri partai abasis massa Islam gâpanèka kaghâbây aghâbung ka Partai Demokrasi Indonesia Perjuangan pimpinan Megawati Soekarnoputri. Rieke èngghi panèka angghuta DPR pèriode 2009–2014 dâri Partai Demokrasi Indonesia Perjuangan kaghâbây daèrah pamèlèyan Jhâbâ Bârâ' II. È DPR, Rieke aropa'aghi sala sèttong angghuta dâri Komisi IX. Bidhâng sè sanget èparhadiyaghi sarèng salèrana èngghi panèka kasèhadhân bân kasajahtara'an masyarakat. Salèrana aropa'aghi sala sèttong angghuta Panitia Khusus Rancangan Undang-Undang Badan Penyelenggara Jaminan Sosial, sè aropa'aghi bâgiyân dâri Sistem Jaminan Sosial Nasional. Salèrana jhughân ngaddheghâghi sèttong yayasan sè anyama Yayasan Pitaloka, sè agherrâ' è bidhâng sastra bân sosial kamasyarakatdhân.

È awwâl taon 2013, Rieke motossaghi kaghâbây nyalonaghi abâ'na minangka Gubernur Jhâbâ Bârâ' èdhampingè Teten Masduki; pasangngan panèka anyama PATEN bân èusung sarèng Partai Demokrasi Indonesia Perjuangan kalabân nomer orot 5. È tangghâl 3 Maret 2013, dhalem pangumuman hasèl Pilkada Gubernur–Wagub Jhâbâ Bârâ', pasangngan Cagub–Cawagub nomer 5 Rieke-Teten ollè peringkat kapèng 2 dâri 5 pasangngan calon kalabân perolèhan sowara 5.714.997 sowara otabâ 28,41 persèn dâri sowara sah.

È pemilu legislatif 2014, Rieke ajuwang minangka calon legislatif DPR kaghâbây daèrah pamèlèyan Jhâbâ Bârâ' VII. Salèrana lolos bân adhâddhi angghuta DPR pèriode 2014—2019 kalabân perolèhan sowara 255.044 sowara. Gebraghân Rieke salama ajabat minangka angghuta Legislatif 2019—2024 èngghi panèka Rancangan Undang-Undang Tentang Perubahan Atas Undang-Undang Nomor 5 Tahun 2014 Tentang Aparatur Sipil Negara. Rieke asareng Fraksi Partai Demokrasi Indonesia Perjuangan, Partai Golongan Karya, Partai Persatuan Pembangunan, Partai Gerakan Indonesia Raya, Partai Demokrat, bân Partai Kebangkitan Bangsa, ngusullaghi RUU Inisiatif Dewan, hasèl kerjâ PANJA Harmonisasi Rancangan Undang-Undang è Rapat Pleno Badan Legislasi.

 Sombher